Burjassot, present en la Universitat de València amb l’Oficina CampusCity
2025-07-24

Estrènyer els llaços i relacions entre la Universitat i el municipi i donar a conèixer totes les realitats de Burjassot, que estan a la disposició dels universitaris que, o bé resideixen o bé acudeixen diàriament al Campus Universitari de la localitat, són els objectius que persegueix la nova CampusCity.

La nova Oficina CampusCity es posarà en funcionament dimarts 31 de març, en la planta baixa de l’edifici de la Biblioteca de Ciències “Eduard Boscà”, en el Campus de Burjassot de la Universitat de València. En l’obertura d’aquesta oficina estaran presents, tant l’alcalde de Burjassot, Rafa García, com el rector de la Universitat de València, Esteban Morcillo.

En el marc de l’obertura de la CampusCity, s’obrirà també una exposició que, a partir de panells infogràfics, acostarà al públic universitari tots els focus d’interès que ofereix el municipi, des de la seua història i principals monuments, les seues zones verdes, la seua oferta comercial, els seus serveis i les seues xarxes de comunicació, així com tota la informació sobre els projectes i programes que es duen a terme des de l’Institut Municipal de Cultura i Joventut de Burjassot.

Està previst que, a més de ser un Punt d’Informació a l’estudiant, aquesta CampusCity aculla també xerrades i conferències d’interès, exposicions i tots els cursos de formació que, al llarg de l’any, es desenvolupen des de l’Agència Jove.